E. Donnall Thomas
E. Donnall Thomas var en amerikansk læge og hæmatolog. Han modtog i 1990 nobelprisen for sin forskning inden for transplantationsimmunologi.
Som pioner inden for kræftforskning indførte Thomas i 1950'erne knoglemarvstransplantation som behandling af leukæmi, der da var kendt som en dødelig sygdom. Donoren ved den første transplantation var leukæmipatientens enæggede tvilling; siden viste Thomas, at andre nærtbeslægtede kan være donorer. Thomas og kirurgen J. Murray, som indførte nyretransplantation, delte i 1990 nobelprisen i fysiologi/medicin for deres forskning inden for transplantationsimmunologi.
Thomas var professor i medicin ved Columbia University i New York 1955-1963 og i blodsygdomme (hæmatologi) ved University of Washington i Seattle 1963-1990.